‘แต่งแปลงโฉม’เชิญกู้
&#8220;ซิตี้ แอดวานซ์&#8221; ลุยสินเชื่อบุคคลแบบเจาะจง ขอกู้เสริมความงาม จนถึงกู้เพื่อแต่งงาน คิดดอกเบี้ย 19-28%
21 ส.ค. 2554

“ซิตี้ แอดวานซ์” ลุยสินเชื่อบุคคลแบบเจาะจง ขอกู้เสริมความงาม จนถึงกู้เพื่อแต่งงาน คิดดอกเบี้ย 19-28%
นางวีระอนงค์ จิระนคร ภู่ตระกูล ประธานกรรมการ บริษัท ซิตี้คอร์ป ลิสซิ่ง (ประเทศไทย) เปิดเผยว่า ซิตี้ แอดวานซ์ ซึ่งเป็นสินเชื่อบุคคลของบริษัทได้ออกสินเชื่อบุคคลแบบเจาะจง 5 ประเภท ได้แก่ สินเชื่อการแพทย์และความงาม สินเชื่อซ่อมแซมบ้าน สินเชื่อเพื่อการศึกษา สินเชื่อเพื่อพักผ่อนและท่องเที่ยว และสินเชื่อแต่งงาน ถือเป็นสินเชื่อบุคคลที่ตรงกับความต้องการลูกค้าและยังไม่มีสถาบันการเงินใดเปิดให้บริการมาก่อน
ขณะที่อัตราดอกเบี้ยจะคิดอยู่ที่ 19-28% วงเงิน 1-5 แสนบาท ผ่อนระยะเวลา 12-48 เดือน เป็นสินเชื่อไม่มีหลักประกัน เฉลี่ยแล้วลูกค้าจะได้รับเงินอนุมัติต่อรายประมาณ 1.3 แสนบาท ปัจจุบันฐานลูกค้าสินเชื่อบุคคลของซิตี้ แอดวานซ์ มีอยู่ทั้งหมดประมาณ 1 ล้านราย ส่วนใหญ่ลูกค้ามีรายได้เฉลี่ยเดือนละ 2 หมื่นบาท
นางวีระอนงค์ กล่าวว่า สินเชื่อเจาะจง 5 ประเภท ถือเป็นสิ่งสำคัญของชีวิต ซึ่งบริษัทได้ทำการสำรวจตลาด และสอบถามเหตุผลในการขอสินเชื่อกับกลุ่มลูกค้า ปรากฏว่าเหตุผลในการขอสินเชื่ออันดับแรกคือ เพื่อใช้จ่ายในชีวิตประจำวัน รองลงมาใช้เพื่อเริ่มต้นธุรกิจ และใช้จ่ายด้านค่ารักษาพยาบาล
อย่างไรก็ดี การออกสินเชื่อบุคคลเจาะจงลงไปนั้น ถือเป็นการเปลี่ยนพฤติกรรมลูกค้าที่มักใช้บัตรเครดิตกดเงินสดล่วงหน้าเพื่อผ่อนขั้นต่ำ 10% ซึ่งจะทำให้ลูกค้าผ่อนชำระไม่รู้จบ แต่สินเชื่อบุคคลจะมีการกำหนดระยะเวลาผ่อนชำระ
นางวีระอนงค์ กล่าวว่า ปีนี้บริษัทตั้งเป้าหมายขยายสินเชื่อบุคคลเพิ่มอีก 10-15%จากปีก่อนทำได้ 3.1% โดยหลัก ๆ จะมาจากสินเชื่อเจาะจง 5 ประเภทนี้ ขณะที่ส่วนแบ่งการตลาดปีก่อนเติบโต 1.3% และยอดสินเชื่อคงค้างเพิ่มขึ้น 24% ถือว่าสวนทางกับตลาดที่ปีก่อนสินเชื่อบุคคลเติบโตลดลง 11%
สำหรับสาขาในปัจจุบันของซิตี้ แอดวานซ์ มีทั้งหมด 40 สาขา ปีนี้ตั้งเป้าหมายเพิ่มอีก 57 สาขา โดยมุ่งไปที่ห้างสรรพสินค้า และคอมมูนิตี้มอลล์